সেই বাড়িরই পাঁচিল বেয়ে ব্যালকনির গ্রিল দিয়ে ঢোকে চোর। বিধায়কের দাবি, প্রথমে তাঁর ছোট ছেলের ঘরে ঢোকে চোর, সেই ঘর থেকে ল্যাপটপ, মোবাইল চুরি করে। এরপর সেখান থেকে তাঁর বড় ছেলের ঘরে ঢোকে, সেখান থেকে নগদ টাকা চুরি করে।
 নিজস্ব প্রতিবেদন:   প্রথমে ইতঃস্তত ঘোরাফেরা। পরে সুযোগ বুঝে পাঁচিল বেয়ে উপরে ওঠা। ব্যালকনির গ্রিল খুলে ভিতরে ঢোকা, এরপর একে একে তিনটি ঘরে ‘অপারেশন’। খোদ বিধায়ক স্বর্ণকমল সাহার বাড়িতেই ঘটে গেল দুঃসাহসিক চুরি। খোয়া গিয়েছে নগদ টাকা, ল্যাপটপ, মোবাইল, ক্যামেরা। সিসিটিভি-তে ধরা পড়ল গোটা ঘটনা। বৃহস্পতিবার রাতে বিধায়ক স্বর্ণকমল সাহার বাড়িতে চুরি হয়।  নিউমার্কেটে ক্রাউন সিনেমার পাশে বিধায়কের বিশাল বাড়ি।  সেই বাড়িরই পাঁচিল বেয়ে ব্যালকনির গ্রিল দিয়ে ঢোকে চোর। বিধায়কের দাবি, প্রথমে তাঁর ছোট ছেলের ঘরে ঢোকে চোর, সেই ঘর থেকে ল্যাপটপ, মোবাইল চুরি করে। এরপর সেখান থেকে তাঁর বড় ছেলের ঘরে ঢোকে, সেখান থেকে নগদ টাকা চুরি করে। পরে আওয়াজ শুনতে পেয়ে ঘরের আলো জ্বেলে দেন বিধায়ক। খোঁজাখুঁজির পর চোরকে দেখতে পাওয়া যায় না।  শুক্রবার সকালেই বুঝতে পারেন আসল ঘটনা।  নিউ মার্কেট থানায় অভিযোগ দায়ের হয়েছে।  কিন্তু খোদ বিধায়কের বাড়িতে যেভাবে চুরি হল, তাতে এলাকার নিরাপত্তা নিয়ে প্রশ্ন উঠছে।